Oficialusis leidinys L 242 , 14/09/1999 p. 0020 - 0027



Komisijos sprendimas 1999 m. rugsėjo 10 d. iš dalies keičiantis Tarybos direktyvos 90/429/EEB dėl gyvūnų sveikatos reikalavimų, taikomų prekybai naminių kuilių sperma Bendrijos viduje ir jos importui, priedus (pranešta dokumentu Nr. C(1999) 2836) (tekstas svarbus EEE) (1999/608/EB) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1990 m. birželio 26 d. Tarybos direktyvą 90/429/EEB dėl gyvūnų sveikatos reikalavimų, taikomų prekybai naminių kuilių sperma Bendrijos viduje ir jos importui [1], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 17 straipsnį, (1) kadangi Direktyvoje 90/429/EEB reikalaujama atlikti tyrimus dėl snukio ir nagų ligos tol, kol Bendrija įgyvendins numatytą kovos su šia ligą programą; kadangi vakcinacija nuo snukio ir nagų ligos baigėsi 1991 m., todėl tų tyrimų daugiau nebereikia; (2) kadangi Direktyvoje 90/429/EEB reikalaujama atlikti iš surinkimo centrų išvežamų gyvūnų tyrimus; kadangi tuos tyrimus taip pat galima atlikti su surinkimo centruose laikomais gyvūnais pagal programą, kuri užtikrina, kad tipiški mėginiai būtų tiriami reguliariai, o visi gyvūnai būtų ištirti bent kartą per metus; (3) kadangi, atsižvelgiant į technikos progresą ir direktyvos taikymo patirtį, yra tinkamas metas pakeisti priedus taip, kad būtų atsižvelgta į pasiektą progresą, ypač su brucelioze susijusioje srityje; (4) kadangi būtina nustatyti prekybos gyvais kuiliais, skirtais spermos gamybai, sąlygas, įvedant papildomas gyvų kiaulių prekybos sąlygų, nustatytų Direktyva 64/432/EEB [2], garantijas; (5) kadangi būtina apibrėžti priemones, taikomas įvežant kiaulių spermą į tas valstybes nares ar regionus, kuriuose pagal Direktyvos 64/432/EEB 10 straipsnį nėra Aujeskio ligos; (6) kadangi šiame sprendime nustatytos priemonės atitinka Veterinarijos nuolatinio komiteto nuomonę, PRIĖMĖ ŠĮ SPRENDIMĄ: 1 straipsnis Direktyvos 90/429/EEB A, B, C priedai pakeičiami šio sprendimo priedu. 2 straipsnis Šis sprendimas taikomas nuo 1999 m. spalio 1 d. Jis netaikomas prieš 1999 m. spalio 1 d. surinktai, apdorotai ir pradėtai saugoti spermai. 3 straipsnis Šis sprendimas skirtas valstybėms narėms. Priimta Briuselyje, 1999 m. rugsėjo 10 d. Komisijos vardu Franz Fischler Komisijos narys [1] OL L 224, 1990 8 18, p. 62. [2] OL 121, 1964 7 29, p. 1977. -------------------------------------------------- PRIEDAS " A PRIEDAS I SKYRIUS Spermos surinkimo centrų patvirtinimo sąlygos Spermos surinkimo centruose privaloma: 1) nuolatinė centro veterinaro priežiūra; 2) juose mažiausiai turi būti: a) gyvūnų laikymo patalpos, įskaitant izoliavimo patalpas tiems gyvūnams, kurių B priedo II skyriuje aprašytų tyrimų rezultatai neatitiko normų arba kuriems pasireiškia ligos požymiai; b) spermos surinkimo patalpos bei atskira įrangos valymo ir dezinfekcijos arba sterilizacijos patalpa; c) spermos apdorojimo patalpa, kuri nebūtinai turi būti toje pačioje vietoje; d) spermos laikymo patalpa, kuri nebūtinai turi būti toje pačioje vietoje; 3) kad jie būtų pastatyti ar izoliuoti taip, jog juose esantys gyvūnai neturėtų sąlyčio su kitais, ne centruose laikomais gyvūnais; 4) kad jie būtų įrengti taip, jog gyvūnų laikymo, spermos surinkimo, jos apdorojimo ir laikymo patalpos būtų lengvai valomos ir dezinfekuojamos; 5) kad jie būtų suprojektuoti taip, jog gyvūnų laikymo zona būtų atskirta nuo spermos apdorojimo patalpos ir kad jos abi būtų atskirtos nuo spermos laikymo patalpos. II SKYRIUS Spermos surinkimo centrų priežiūros sąlygos Surinkimo centruose privaloma: 1) laikyti tiktai tos rūšies gyvūnus, iš kurių renkama sperma; 2) turėti registracijos knygą, kartoteką arba informacijos laikmeną apie visas patalpose esančias kiaules su jų veislės, gimimo datos ir kiekvieno gyvūno atpažinimo duomenų nurodymais, taip pat registracijos knygą, kartoteką arba informacijos laikmeną apie visus ligų patikrinimus ir visas vakcinacijas bei duomenis iš bylų apie kiekvieno gyvūno ligos ir sveikatos būklę; 3) valstybės įgaliotam veterinarui reguliariai, mažiausiai du kartus per metus, patikrinti, kaip laikomasi priemonių taikymo ir priežiūros sąlygų; 4) uždrausti įeiti į centrą pašaliniams žmonėms. Be to, lankytojus, turinčius leidimus, priimti tik pagal centro veterinaro nustatytas sąlygas; 5) įdarbinti tik reikiamą kompetenciją turinčius darbuotojus, tinkamai apmokytus dezinfekcijos procedūrų ir išmanančius tokias higienos metodikas, kurios padeda apsisaugoti nuo ligų plitimo; 6) užtikrinti šias sąlygas, kad: a) tik patvirtintame centre surinkta sperma būtų apdorojama ir laikoma patvirtintuose centruose, vengiant sąlyčio su bet kokia kita spermos siunta; b) sperma būtų surenkama, apdorojama ir laikoma tiktai tam tikslui skirtose patalpose, laikantis pačių griežčiausių higienos sąlygų; c) visi instrumentai, susiliečiantys su sperma arba gyvūnu donoru spermos surinkimo ir apdorojimo metu, būtų tinkamai dezinfekuojami arba sterilizuojami prieš kiekvieną panaudojimą; d) spermai apdoroti naudojamos gyvulinės kilmės medžiagos, įskaitant priedus ir skiediklius, būtų išgaunamos iš gyvūnų sveikatai jokio pavojaus nekeliančių šaltinių arba, norint išvengti šio pavojaus, būtų iš anksto atitinkamai apdorotos; e) spermai laikyti ir gabenti naudojami indai būtų tinkamai dezinfekuojami arba sterilizuojami kiekvieną kartą prieš juos pripildant; f) spermai atšaldyti naudojama medžiaga nebūtų anksčiau naudota kitiems gyvulinės kilmės produktams; g) kiekvieną kartą surinkta sperma, padalyta ar nepadalyta į individualias dozes, turėtų aiškų užrašą, pagal kurį būtų galima lengvai nustatyti spermos surinkimo datą, gyvūno donoro veislę ir tapatybę, taip pat centro pavadinimą ir jo registracijos numerį bei kilmės valstybės pavadinimą, prireikus užrašytą kodu; šio užrašo ypatybės ir forma bus nurodyti 19 straipsnyje nustatytoje tvarkoje. C PRIEDAS Spermai, surinktai patvirtintuose centruose ir skirtai prekybai Bendrijos viduje, keliamos sąlygos 1. Sperma turi būti surinkta iš tokių gyvūnų, kurie: a) spermos rinkimo dieną neturi jokių klinikinių ligos požymių; b) nebuvo vakcinuoti nuo snukio ir nagų ligos; c) atitinka B priedo I skyriaus reikalavimus; d) nebuvo naudojami kergti; e) laikomi spermos surinkimo centruose, nesančiuose Bendrijos teisės aktais dėl naminių kiaulių ligų protrūkių uždraustose teritorijose; f) buvo laikomi tokiuose spermos surinkimo centruose, kuriuose per paskutines 30 dienų iki spermos rinkimo nebuvo sergama Aujeskio liga. 2. Į galutinai atskiestą spermą arba į skiediklį reikia įdėti veiksmingą antibiotikų mišinį, ypač nuo leptospirų ir mikoplazmų. Jeigu sperma užšaldoma, antibiotikų reikia įdėti prieš ją užšaldant. Antibiotikų mišinio poveikis turi būti ne silpnesnis, negu šių mišinių: ne mažiau kaip: | 500 μg streptomicino viename galutinio mišinio mililitre, | 500 tarpt. vnt. penicilino viename galutinio mišinio mililitre, | 150 μg linkomicino viename galutinio mišinio mililitre, | 300 μg spektinomicino viename galutinio mišinio mililitre. | Tuojau po to, kai pridedama antibiotikų, praskiesta sperma ne mažiau kaip 45 minutes turi būti laikoma ne mažesnėje kaip 15 °C temperatūroje. 3. Sperma, skirta prekybai Bendrijos viduje, turi būti: a) iki išsiuntimo laikoma pagal A priedo I ir II skyriuose nustatytus reikalavimus; b) gabenama į valstybę narę gavėją tokiuose induose, kurie prieš naudojimą buvo išvalyti ir dezinfekuoti ar sterilizuoti ir kurie, prieš juos išvežant iš patvirtintų saugyklų, buvo hermetiškai uždaryti. 4. Valstybės narės gali neleisti spermos, atgabentos iš tokių surinkimo centrų, į kuriuos priimami nuo Aujeskio ligos vakcinuoti kuiliai, įvežti į savo teritoriją arba į kurį nors savo teritorijos regioną po to, kai pagal Direktyvos 64/432/EEB 10 straipsnį patvirtinama, kad toje teritorijoje ar regione nesergama Aujeskio liga. " --------------------------------------------------